```
Συντεταγμένες: 46°23′20.35″N 16°25′55.19″E﻿ / ﻿46.3889861°N 16.4319972°E﻿ / 46.3889861; 16.4319972
```

Το **Κάστρο του Τσάκοβετς ή Κάστρο** **Ζρίνσκι** (κροατικά: Čakovečka utvrda‎ ή Stari grad Zrinskih ή ουγγρικά: Csáktornyai vár‎ ή *Zrínyi-kastély*) είναι μεσαιωνική οχύρωση στο κέντρο της πόλης Τσάκοβετς, της διοικητικής έδρας της κομητείας Μετζίμουριε, στη βόρεια Κροατία.

Περισσότερες λεπτομέρειες
-------------------------

Το κάστρο βρίσκεται στο πάρκο Ζρίνσκι, όχι μακριά από την κεντρική πλατεία της πόλης και είναι η μεγαλύτερη οχύρωση στην κομητεία Μετζίμουριε. Κατασκευάστηκε από πελεκητή πέτρα και κόκκινο τούβλο, και, κατά τη διάρκεια της ιστορίας του, που διαρκεί περισσότερο από 7 αιώνες, υπέστη πολλές ανακατασκευές. Σήμερα είναι μερικώς ανακαινισμένο. Το παλάτι είναι διώροφο και έχει τέσσερις πτέρυγες.

Το κύριο παλάτι του κάστρου, που είναι κατασκευασμένο σε αναγεννησιακό-μπαρόκ στυλ, στεγάζει το Μουσείο της κομητείας Μετζίμουριε, το μεγαλύτερο μουσείο της κομητείας, και το αίθριο του χρησιμοποιείται επίσης ως υπαίθριο θέατρο κατά τους καλοκαιρινούς μήνες. Ο τόπος ήταν η σκηνή της συνωμοσίας Ζρίνσκι-Φρανκοπάν, ένα σημαντικό γεγονός στην ιστορία της Κροατίας. 

Στις 19 Νοεμβρίου 2007 το Κάστρο Τσάκοβετς ταξινομήθηκε ως προστατευόμενο πολιτιστικό αγαθό στο Μητρώο Πολιτιστικών Αγαθών της Κροατίας με τον αριθμό N-23.

Ιστορία
-------

Η πρώτη οχύρωση χτίστηκε τον 13ο αιώνα από τον κόμη Τσακ Α' Χαχότ, από τον οποίο πήρε το όνομά της η πόλη Τσάκοβετς. Αργότερα ανήκε σε πολλές άλλες αξιόλογες οικογένειες, συμπεριλαμβανομένων των Κόμηδων του Αλτάν, του Οίκου Λάτσκοβιτς, των Κόμηδων του Τσέλιε καθώς και του Οίκου Ερνούστ, του Οίκου του Ζρίνσκι, του Οίκου Φέστετιτς και άλλων.

Ο Νίκολα Δ' Ζρίνσκι, Μπάνος (αντιβασιλέας) της Κροατίας και ήρωας του Σίγκετ, έλαβε το κάστρο μαζί με ολόκληρη την περιοχή Μετζίμουριε στις 12 Μαρτίου 1546 από τον βασιλιά Φερδινάνδο ως αποζημίωση για τις μάχες του εναντίον των Οθωμανών.

Ο δισέγγονος του Νίκολα Δ' , Νίκολα Ζ' Ζρίνσκι, μακροχρόνιος Μπάνος της Κροατίας και διάσημος πολεμιστής κατά των Τούρκων, γεννήθηκε στο Κάστρο Τσάκοβετς το 1620 από τον Γιουράι Ε' Ζρίνσκι και τη Μαγκνταλένα Ζρίνσκι, το γένος Ζέτσι. Στο κάστρο του ίδρυσε και κατείχε μια μοναδική συλλογή βιβλίων με το όνομα «Bibliotheca Zriniana».

Το 1660 το κάστρο το επισκέφτηκε ο Εβλιγιά Τσελεμπή, ένας Τούρκος περιηγητής και συγγραφέας, και το 1661 ο Ιάκωβος Τόλλιος, ένας Ολλανδός φιλόλογος.

Το 1691 ο τελευταίος απόγονος της οικογένειας Ζρίνσκι πέθανε και η περιοχή καταλήφθηκε από τον αυτοκρατορικό στρατό της Αυστρίας.

Στις 30 Απριλίου 1738 το κάστρο υπέστη σοβαρές ζημιές από σεισμό. Αμέσως ξαναχτίστηκε και επανασχεδιάστηκε σε στυλ μπαρόκ και του δόθηκε η σημερινή του εμφάνιση. Τάφροι γεμάτες νερό, που περιέβαλαν εξ ολοκλήρου το κάστρο, αργότερα στραγγίστηκαν και γέμισαν με χώμα.

Σήμερα στο κάστρο στεγάζεται το τοπικό Μουσείο Μετζίμουριε με σχεδόν 19.000 αντικείμενα, που ταξινομούνται σε 51 συλλογές. Υπάρχει μια μόνιμη έκθεση ανοικτή στο κοινό. Ανάμεσα στα εκθέματα του μουσείου ξεχωρίζουν ένα παλιό τηλεσκόπιο, έπιπλα-αντίκες και μία συλλογή παραδοσιακών αντικειμένων και ρούχων. Στην αυλή του κάστρου υπάρχει ένα εστιατόριο.

Παραπομπές
----------

1. ↑  registar.kulturnadobra.hr#/details/Z-908. Ανακτήθηκε στις 5  Ιουνίου 2022.
2. 1 2 3  «Stari grad Zrinskih Čakovec». *hotelpark.hr* (στα Κροατικά). 30 Ιουλίου 2014. Ανακτήθηκε στις 21 Απριλίου 2022.
3. 1 2 3  «Čakovec Castle - Croatia Reviews». *croatiareviews.com*. Ανακτήθηκε στις 21 Απριλίου 2022.
4. 1 2  «Castles - Čakovec Castle - Castle Road - Steiermark, Burgenland, Austria - Slovenia». *www.schloesserstrasse.com*. Ανακτήθηκε στις 21 Απριλίου 2022.
5. 1 2 3  «Castle of Čakovec | Culture & Art | Croatia4me - Jouw vakantie naar Kroatië begint hier!» (στα Αγγλικά). Ανακτήθηκε στις 21 Απριλίου 2022.
6. ↑  «Zrinski Castle - Museum Medimurje Cakovec - Zrinski Family Fortress in Northern Croatia». *www.bargaintraveleurope.com*. Ανακτήθηκε στις 21 Απριλίου 2022.

Εικόνες
-------

* Κάστρο το χειμώναΚάστρο το χειμώνα
* Κάστρο Τσάκοβετς από μέσαΚάστρο Τσάκοβετς από μέσα
* Εσωτερικό παλάτι με μουσείοΕσωτερικό παλάτι με μουσείο
* Ιππική εκδήλωση στο ΚάστροΙππική εκδήλωση στο Κάστρο
* Τρύπα κανονιούΤρύπα κανονιού
* Εσωτερικό παλάτι - νότια όψηΕσωτερικό παλάτι - νότια όψη

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Κάστρο του Τσάκοβετς** |